薛九公期請賦山水字詩
作者：梅堯臣
朝代：宋

paragraphs: 薛君堂懸山水字，請我試作山水詩。
呼童磨墨慰君意，强作安得有好辭。
昔年曾是杜陵客，東城水上橫此碑。
字方數尺形勢健，豈似取次筆畫爲。
東城父老語於我，推本剏自開元時。
不知當時何所用，費功鑱刻爲瓌奇。
我去長安十載後，此石誰輦來京師。
苑中構殿激流水，暮春修禊浮酒巵。
是時祠臣出不意，酒半使賦或氣萎。
日斜鳴蹕不可駐，未就引去如鞭笞。
脫我幸得預此列，玉階立寫從然萁。
今雖下筆不稱意，已書滿幅令君嗤。